“Freshii Sushi Bar” อาหารญี่ปุ่นฟิวชั่น วัตถุดิบเลิศ บริการถูกใจ !!
ร้านนี้เป็นร้านอาหารญี่ปุ่นที่เปิดตัวมาไม่นาน อยู่ในเมืองทองธานี ตรงโครงการ Bee Hive อยู่ตรงข้ามมหาวิทยาลัยสุโขทัย เมื่อเลี้ยวเข้าโครงการแล้วการหาที่จอดรถนั้นหาได้ไม่ยากเพราะมีที่จอดเยอะพอสมควร ตัวร้านจะอยู่ชั้นสองห้องสุดท้ายฝั่งตรงข้ามกับ MK สุกี้ ตัวร้านตกแต่งด้วยโทนสีดำลักษณะคล้ายๆโรงงานและตัวด้วยไม้สน ดูลงตัวดี ที่นั่งมีไม่เยอะประมาณ 7-8 โต๊ะ การบริการที่ร้านนี้ถือว่าประทับใจครับ ทั้งการต้อนรับและการเสริฟ ความสะอาดถือว่าใช้ได้ รายการอาหารส่วนใหญ่เป็นอาหารญี่ปุ่นพวก ซูชิ ซาชิมิ และอาหารฟิวชั่น สำหรับรายการอาหารที่ได้ลองทานวันนี้

1. Michigan โรลที่ทางร้านแนะนำว่าต้องทานเพราะใครๆมาก็ต้องสั่งเลยจัดมาลอง เป็นโรลที่จัดเสริฟมาได้สวยงาม มีเครื่องต่างๆ ใส่มาเยอะมาก ทั้ง กุ้งเทมปูระ ปูอัด ครีมชีส อะโวคาโด ต้นหอมซอย ซอส ห่อด้วยปลาแซลมอนและเอนกาวะ ราดด้วยซอสสูตรทางร้าน โรยด้วยไข่ปลาบิน จานนี้ต้องบอกว่าไม่ผิดหวังครับ อร่อยจริงจังมาแล้วต้องสั่งนะครับ
2. Namasake  ซูชิปลาแซลมอน หั่นมาชิ้นหนา เสริฟมาได้สวยงาม รสชาติเหมือนร้านโดยทั่วไป (เป็นโปรโมชั่นลดราคาของทางร้าน 
3. Chawanmushi ไข่ตุ๋นญี่ปุ่น ไข่ตุ๋นที่มีรสชาติน้ำซุปหอม อร่อย วางด้านบนด้วยกุ้ง อร่อยใช้ได้ครับ
4. Sushi สั่งมาลองอย่างละคำ ดังนี้ 
     -	Maguro เนื้อปลาแดง เนื้อปลาชิ้นใหญ่หนา รสชาติดี 
     -	Anago ปลาไหลทะเล อันนี้เนื้อปลาค่อนข้างแข็ง 
     -	Saba ปลาซาบะ รสชาติไม่เข้มข้นเท่าไหร่
     -	Hotategai หอยเชลล์สดเนื้อหนา อันนี้อร่อย
     -	Kohada ปลาซาดี ปลาสด สวย รสชาติดี
     -	Engawa ชิ้นปลาใหญ่ รนไฟมานิดๆ และมันมาก

โดยรวม ร้านนี้เป็นร้านอาหารญี่ปุ่นที่ได้มาตรฐานที่ดีร้านหนึ่ง รสชาติอาหารดี การบริการประทับใจ ความสะอาดใช้ได้ ราคาสมเหตุผล เพื่อนๆ ผ่านมาลองมาทานกันนะครับ อร่อยครับ !!
